

Laupäeval, 25. septembril kell 11-16 toimus juba kolmandat korda Maal elamise päev. Sel aastal ootas endale külla 22 maavalda üle Eesti.
Käesoleval aastal oli valdade poolt avatud üle 223 külastuskoha ning külastajate arv küündis üle 15 000.
Kuigi omavalitsused pidid oma plaane koroonaviiruse leviku tõttu piirama, on nii paljude huviliste rohkus igati rõõmustav.


Maal elamise päeval osalenud valdade esmasest tagasisidest selgub, et enamasti olid päeva külastajateks lastega pered, keskealised huvilised või sõpruskonnad.
Külastatavates valdades uuriti seekord juba hoolega kohapealsete elamisvõimaluste ja vabaaja tegevuse kohta. Nii mõnigi omavalitsus tõdes, et erinevalt eelmistest aastatest oli tänavu palju külastajaid kaugemalt tulnud just eesmärgiga uusi kohti avastada.


Fotod: Liia Sirel


Põnevaid avastusi tegid enda jaoks kõik vallad. Põhja-Pärnumaa vallas asuvas Kaisma külas toimunud laadal laskus aga üks mees ühele põlvele ning tegi oma väljavalitule abieluettepaneku.
Lääne Nigula valla töötajaid rõõmustas, et oma valla inimesed tulid samuti valla poolt pakutavaid teenuseid uudistama, sest omavalitsuste ühinemise järel on endiselt vajalik erinevaid piirkondi omavahel sidustada.
Järva vald pani aga käima sellel päeval raamatukogubussi "Krõõt", mis osutus laste seas eriti populaarseks.
Tori vald osales nii suure programmiga Maal elamise päeval esmakordselt ning kui ühest suust õhkasid nad kõik: "Meie jääme maale!"
"Meie jääme maale on hea mõte, millega tänavune Maal elamise päev kokku võtta. Külad, alevid ja alevikud mis seekord Eesti rahvale nii palju põnevust ja avastamisrõõmu pakkusid, leidsid tee inimeste südamesse. Julgustame kõiki omavalitsusi järgmisel aastal osa võtma, sest näeme aasta-aastalt, kui palju rõõmu, nalja, ilusaid hetki ja kauneid mälestusi külastajaile loome. Ning kui seeläbi leiab mõni pere oma päris kodu maale, on see suur võit kogu riigile ja täielik peavõit maale kolinutele endile," sõnas Maal elamise päeva korraldaja Krista Pegolainen-Saar.
Ehkki Maal elamise päev sai selleks aastaks tehtud, ootab järgmise aasta üritus juba planeerimist. Pärast kohaliku omavalitsuse valimisi kutsume kõik tänavu osalenud omavalitsused seminarile, et arutada uusi mõtteid ja plaane 2022. aasta Maal elamise päevaks.


Fotod: Liia Sirel


- Vaata kogu fotogaleriid Nõo vallas toimunud Maal elamise päevast SIIN (Kasutage fotosid julgesti, ent märkige palun autori nimi).


Mis on Maal elamise päev?
Maal elamise päev on üle-eestiline algatus, mille eesmärk on kutsuda maale elama veelgi rohkem tegusaid ja särasilmseid inimesi ning märgata neid, kes juba elavad maapiirkonnas.
Külastuspäeva raames saavad maapiirkondades elavad ja tegutsevad inimesed ise näidata, et maal elamine ja töötamine on küll linnast erinev, kuid paljudele rahuldust pakkuv elustiil.


Vallad tutvustavad sellel päeval huvilistele oma valla eluolu ja kohapeal pakutavaid teenuseid, potentsiaalseid töökohti, kultuuri- ja seltsielu ning võimalikke elukohti.
Tutvustatakse noortekeskuste, raamatukogude, koolide, lasteaedade ja kogukondade tegevusi. Lisaks toimuvad laadad, viktoriinid, õpitoad ja palju muud põnevat.
Igal osaleval vallal on selle päeva tarbeks koostatud programm. Lisaks on kõik sel päeva avatud olnud kohad nähtaval ka kaardirakenduses maalelamisepaev.ee/kaart/


Maaelu maine kandjateks on eelkõige maal elavad inimesed ise, kellele päev võimaldab näha oma elukeskkonda värske pilguga ning sellest uhkusega edasi rääkida. Tutvu maale elama kolinud ettevõtlike ja aktiivsete elanike väga põnevate ja inspireerivate lugudega Maal elamise päeva veebilehel maalelamisepaev.ee/rubriik/edulood/.
Maal elamise päeva avastart - vaata järgi!
Kolmapäeval, 22. septembril toimus Vändra kultuurimajas Maal elamise päeva avastart, kuhu olid oodatud kõikide osalevate valdade esindajad, kuid kõik huvilised said seminari vaadata ka läbi veebi – maaeluvõrgustiku otseülekande linki jagas ka Postimehe Maa Elu FB leht.
Oma tervitused andsid edasi riigihalduse minister Jaak Aab ja maaeluminister Urmas Kruuse, kes teeb lisaks ettekande "Maaelu arendamise suundumused Eestis".
Rohkem infot, sh vajalikud lingid järelvaatamiseks leiad - www.maainfo.ee...
Näiteid maal elamise päeva tegevustest
Maal elamise päeva programmidesse mahtus nii mõndagi põnevat. Allpool on toodud vaid üksikud näited:
- Harjumaal:
- Anija vald - Kehra staadionile koondusid Kehra- ja Alavere Noortekeskused, Anija vallavalitsus, kohalik spordiklubi, Kehra Gümnaasium ja Anija Valla Kultuurikeskus.
- Kose vald - Põhja-Eesti maitsete aasta töötuba Ravila mõisas. Ansambli "Naised köögis" kontsert Ardus
- Raasiku vald - Sportlik perepäev Aruküla staadionil
- Järvamaa:
- Järva vald - Koeru seiklusmäng "Koerus on lubatud koerused"
- Türi vald - Meeleolukas kohvituba Imavere rahvamajas
- Läänemaa:
- Haapsalu linn - Haapsalu maapiirkonna elu-olu, ettevõtlust, teenuseid ja teisi kogukonnaelu väärtuste tutuvustamine Haeska, Võnnu, Asuküla, Parila ja Sinalepa paikkondades
- Lääne-Nigula vald - Seiklusorienteerumine Linnamäel
- Lääne-Virumaa:
- Rakvere vald - Maaelufestival Sõmeru keskusehoone juures, kell 14-15 esines Väliharf. Põhja-Eesti kohaliku toidu ala koos tippkokk Indrek Kivisaluga.
- Pärnumaa:
- Häädemeeste vald - Avatud olid Häädemeeste Keskkool ja Metsapoole Põhikool, kohalike taidlejate esinemine Kabli rannalaval
- Põhja-Pärnumaa vald - Avatud olid mitmed ettevõtted
- Tori vald - Kohvikutepäev "Kaks kohviringi ümber Soomaa"
- Raplamaa:
- Kehtna vald - Tegevused Kehtna mõisa pargis ja Järvakandi kultuurihallis, mh töötoad ja talutoodangu müük
- Kohila vald - Tegevused Hageri rahvamaja pargis, sh laat
- Rapla vald - Kaiu V kohvikutepäev
- Saaremaa:
- Nasva alevik - Erinevad tegevused Saare maakonna aasta külas
- Tartumaa:
- Elva vald - Erinevad tegevused Kirepi külas
- Nõo vald - Meeri küla laat
- Viljandimaa:
- Põhja-Sakala vald - Taimetoidukohvik ja toimub ravimtaime õpituba Tipu Looduskooli õuealal
- Valgamaa: Valga vald - Külalisi võeti vastu Õrus, Tsirguliinas, Lüllemäel ja Harglas.